送許少卿出守邠州
作者：韓駒
朝代：宋

paragraphs: 長安北走彭原路，白葦黄茆列亭戍。
山形漸險溪水流，行人可肯回車去。
豈知中有古邠州，十里沙平水漫流。
鴈飛蔽野葡萄曉，馬放連雲苜蓿秋。
次卿卧聽朝雞久，請試從來撥煩手。
未許相如喻蜀歸，且看魏尚臨邊守。
雜花撩亂草鮮明，二月春風卷旆旌。
燕寝凝香無一事，樂哉飲酒莫論兵。